دینو شفیق

**دینو شفیق** (اصل ناں: غلام محی الدین) (21 مارچ 1930ء - 10 مارچ 1984ء)، بہاری مسلمان قوم ناݪ تعلقّ رکّھݨ واݪے اک پاکستانی نژاد برطانوی مخولیا اداکار سن۔ اوہناں دا اصل ناں "غلام محی الدین" تے عرفی ناں جہانگیر اے۔ جد اوہناں نے اداکاری دا آغاز کیتا تاں اپݨا ناں "دینو شفیق" اختیار کرلیا۔

اوہناں دے والد برطانوی ہندستان وچ شوگر ٹیکنالوجسٹ سن تے چینی دے کارخانےآں دی دیکھ پعھاݪ اُتے متعین سن، اپݨی ملازمت دے دوران کلکتا تے بیہار وچ تعینات رہے۔ قیام پاکستان توں بعد پاکستان منتقل ہوگئے۔ 

دینو اعلا تعلیم تے کیریئر لئی 1958ء وچ پاکستان توں برطانیا چلے گئے تے 1970ء تے 1980ء دی دہائی دے اوائل وچ کئی سِٹ کامز وچ نظر آئے۔ بی بی سی سِٹ کام "اِٹ این'ٹ ہاف ہاٹ مم" وچ "چائے والا محمد" تے آئی ٹی وی سِٹ کام "مائنڈ یوئر لینگوئج" وچ "علی ندیم" دا کردار ادا کرن توں اوہناں نوں زیادہ جاݨیا جاندا اے۔

## کیریئر
انگلینڈ ہجرت کرن توں بعد گلڈ ہال سکول آف میوزک اینڈ ڈراما، لندݨ وچ داخلہ لیا۔ اوہناں دا پہلا فِلمی کردار 'اکبر'، فلم *دی لونگ ڈوئل* (1967) وچ سی، جیہدے وچ یول برائنر نے اداکاری کیتی سی۔ 

### ''اِٹ این'ٹ ہاف ہاٹ مم''
اِٹ این'ٹ ہاف ہاٹ مم اک بی بی سی کامیڈی سیریز اے جیہنوں جمی پیری تے ڈیوڈ کرافٹ نے لکھیا، جو *ڈیڈ'ز آرمی* دے مصنف نیں۔ دوسری جنگ عظیم برطانوی ہندستان وچ ترتیب دِتی گئی، ایہ رائل آرٹلری ناݪ مُنسلک کنسرٹ پارٹی دے دستے دیاں سرگرمیاں دی پیروی کردی اے۔ ایہ سِلسلہ بی بی سی نے 1974 توں 1981 تک نشر کیتا تے ایہدے وچ ونڈسر ڈیوس نے دیولالی، بمبئی پریزیڈنسی وچ فوجی دستے دیاں بیرکاں دے سٹاف سارجنٹ میجر دے طور تے کم کیتا۔

دینو شفیق نے "چائے والا محمد" دا کردار ادا کیتا، اپݨے مشہورِ عام جُملے "چائے گرم چائے" دے ناݪ اپݨے ہمیشا تیار شدہ ارن توں چاہ بیچدا اے۔ اوہ مناظر دے درمیان موسیقی دے وقفے نوں وی گاؤندا اے، جو زیادہ تر دوسری جنگ عظیم دے دور دے ہِٹ گاݨے نیں جو ستار دے ناݪ نیں۔ محمد نوں بعد وچ بیئرر دے طور تے ترقی دِتی گئی جد رنگی رام (مائیکل بیٹس) دا کردار ادا کرن واݪے اداکار سیریز 5 دے ریکارڈ ہوݨ توں بعد انتقال کر گئے۔

### ''مائِنڈ یوئر لینگوئِج''
اِٹ این'ٹ ہاف ہاٹ مم دے رن دے دوران، دینو شفیق نے آئی ٹی وی/لندݨ ویک اینڈ ٹیلی ویژن سِٹ کام *مائنڈ یوئر لینگوئج* (1977–1979) وچ علی ندیم نامی طالب علم دے طور تے کردار ادا کیا۔ اس سِلسلے وچ لہور، پاکستان توں علی ندیم اپݨے استاد بیری ایونز کوݪوں انگریزی زبان سِکّھݨ لندݨ دے اک نائٹ سکول وچ آؤندا اے، جِتھے متنوع پچھوکّڑ دے لوکّاں دے گروپّ وِچ اک علی وی شامل اے۔ علی اک مسلمان پاکستانی اے جو پاکستان توں برطانیا ہجرت کرگیا سی تے اوہنوں اکثر ہندوستان دے اک سکھ رنجیت سنگھ (البرٹ موسا) دے ناݪ جھگڑا کردے دیکھیا گیا۔ علی نے رنجیت نوں کہیا کہ میں "خیبر نوں لَت مار دیݨی اے" (عوامی انگریزی بول چال وچ "خیبر پاس" پُشت واسطے اک بازاری لفظ اے)۔ جِداں جِداں ایہ سلسلہ اگے وَدھدا اے، اوہناں دا رشتہ دوستانہ تے باہمی تعاون وچ بدل جاندا اے۔

### ہور کردار
دینو نے فِلماں تے ٹیلی ویژن وچ متعدّد کردار ادا کیتے جِداں *کیری آن ایمنوئل*، *مائنڈر*، *سپیشل برانچ* تے "دی اونیڈن لائِن"۔ اوہناں دا آخری کردار *ہائی روڈ ٹو چائنا* وچ سی جیہدے وچ ٹام سیلیک نے اداکاری کیتی سی۔

## وفات
دینو شفیق 10 مارچ، 1984ء نوں لندݨ وچ اپݨے گھر، اپݨی منگیتر لیسلی ڈِڈکاک دی موجودگی وچ دل دا دورہ پیݨ ناݪ اچانک انتقال کر گئے۔

## فِلموگرافی
### فِلم

### ٹیلی ویژن

### تھیٹر

## ڈِسکوگرافی

### البمز

## باہرلے جوڑ
* 

## حوالے

گٹھ:1930 دے جم
گٹھ:1984 دیاں موتاں
گٹھ:بہاری نژاد پاکستانی شخصیتاں
گٹھ:بہاری شخصیتاں
گٹھ:برطانوی مرد ٹیلی ویژن اداکار
گٹھ:برطانوی مرد فلمی اداکار
گٹھ:برطانوی مرد اسٹیج اداکار
گٹھ:برطانوی مرد ٹیلی ویژن اداکار